Stella-moorde: Xander Bylsma skuldig bevind | Maroela Media
Stella-moorde: Xander Bylsma skuldig bevind
Die jong moordbeskuldigde Xander Bylsma (20) is Maandag skuldig bevind aan die moord op sy voormalige vriendin, Sharnelle Hough (17), en haar boesemvriendin Marna Engelbrecht (16).
Die emosies het hoog geloop toe regter Ronald Hendricks vanoggend sy uitspraak in die opspraakwekkende moordsaak in die hooggeregshof in Mmbatho, Noordwes, gelewer het.
Hough en Engelbrecht is gedurende die nag van 25 en 26 Mei 2018 in die hoërskoolkoshuis op Stella vermoor. Hough se liggaam is die oggend van 26 Mei aangetref waar sy met 'n tou om die nek aan 'n trapreling gehang het. Engelbrecht se liggaam is in 'n badkamer met 'n handsaklus om haar nek aangetref.
Die getuie Brandon Victor tydens die verhoor van die Stella-moorde. (Foto: Tania Heyns)
Volgens Hendricks is dit duidelik uit die bewyse in die binne- sowel as die hoofverhoor dat dit Bylsma is wat die meisies vermoor het en nié Brandon Victor, Sharnelle se kêrel ten tyde van die moorde nie. Bylsma het tydens die verhoor beweer Victor is die skuldige.
"Die bewyse vertel 'n verhaal van gemengde gevoelens, jaloesie, teleurstelling en wraak," het Hendricks gesê.
Volgens Hendricks was Sharnelle se moord haarfyn beplan en het Bylsma haar op só 'n wyse vermoor om die indruk te skep dat sy selfmoord gepleeg het. Hy het egter nié beplan om Marna die betrokke aand te vermoor nie.
"Marna was bloot op die verkeerde tyd op die verkeerde plek," meen Hendricks.
Só verloop gebeure
Volgens Hendricks is dit duidelik dat Sharnelle aanbeweeg het nadat sy en die beskuldigde uitgemaak het. Sy het 'n nuwe kêrel gehad en die beskuldigde het uitgevind van halfnaakte foto's wat sy vir haar nuwe kêrel gestuur het.
Bylsma was woedend en het doelbewus beplan om haar in die vroeë oggendure in die koshuis te vermoor terwyl almal slaap. Hy het dus die aand eers na die feesterrein op die dorp gery waar hy 'n ruk lank gerook het, voordat hy vir Sharnelle ná middernag gebel en te voet koshuis toe gestap het.
Sharnelle Hough en Xander Bylsma. Foto: Facebook
Die hof het verder bevind dat Bylsma presies geweet het hoe om toegang tot die koshuis te kry en is by die koshuis in nadat Sharnelle se kêrel die oggend gaan slaap het. "Soos die noodlot dit wou hê was Marna egter ook in die koshuis," het Hendricks gesê.
Volgens die hof het Bylsma vir Marna op pad badkamer toe aangetref, waarna hy haar agtervolg en verwurg het terwyl Sharnelle 'n warmer broek in die kamer gaan aantrek het. Hy het Marna se liggaam in die badkamer gelaat en uiteraard nie vir Sharnelle daarvan gesê nie. Hy het haar toe óók verwurg en van die trapreling laat afhang.
Dit is ook hy wat die halfnaakte foto's na haar pa, Ronnie Hough, se selfoonnommer gestuur het.
Hendricks het tydens sy uitspraak benadruk dat Bylsma eers in die koshuis besluit het om vir Marna dood te maak sodat sy hom nie kon impliseer nie, nes die staat in sy argument aangevoer het. Dit is ook moontlik dat Bylsma haar vermoor het omdat sy nie 'n versoening tussen hom en Sharnelle goedgekeur het nie.
"Dit is vergesog, om die minste te sê, dat Victor die moorde gepleeg het," het Hendricks gesê. Hy het vanoggend uitgewys dat Bylsma tydens die saak by verskeie geleenthede aan die hof bewys het dat hy 'n ongeloofwaardige getuie is en homself herhaaldelik weerspreek of met onwaarskynlikhede vorendag gekom het. Hy het ook die skuld op sy vorige regspan gepak wanneer dit hom pas.
Volgens Hendricks was die staatsgetuies in die saak egter deurgaans geloofwaardig en eerlik.
'n Gebroke Mercia Bylsma, Xander se ma, het haar seun omhels toe die hof oomblikke ná Hendricks se uitspraak vir 'n kort pouse verdaag het. Xander was sigbaar ontsteld.
Staatsaanklaer in die Stella-moordsaak, Johan Smit. (Foto: Tania Heyns)
Staatsaanklaer adv. Johan Smit het ná die pouse Hendricks ingelig dat Monte Bylsma, Xander se pa, die ondersoekbeampte in die saak, kapt. Marcus Ferreira, gedurende die kort verdaging buite die hof met sy hand in die gesig geslaan het. Hy het ook glo aan die private speurder Chris Saunders gesê "ek kom vir jou" en ook dreigemente teenoor kol. Corrie Kochlan gemaak.
Xander het destyds skuld aan Saunders erken op pad na die Vryburg-polisiestasie en 'n bekentenis voor Kochlan afgelê.
Ronnie Hough, Sharnelle se pa, het aan Maroela Media gesê hy is tevrede met die uitspraak. Stefaans Engelbrecht, Marna se pa, het gesê hy sal ná vonnisoplegging kommentaar lewer.
"Geregtigheid het geskied," meen Smit op sy beurt.
Die verdediging het vir uitstel tot Dinsdag gevra. Daar sal na verwagting dán op 'n datum vir vonnisoplegging besluit word.
Hoërskool Stella In die nuus moorde Xander Bylsma
Vrou op plaas aangeval, beseer vir selfoon
Eskom sny krag af na Vrystaatse dorpe weens wanbetaling
ToekomsVenster: God se genade, geduld, liefde en trou
Bitter jammer vir die meisies wat dood is. Maar sjoe kinders wat grootmens speletjies speel .. (16 en 17 onderskeidelik, stuur half naak foto's na haar nuwe kerel) as die tieners van vandag ook net wil besef.. speel met vuur en jy gaan jou vingers een of ander tyd brand)
Jy moet ingeteken wees om te stem16-16Jy moet ingeteken wees om te stem
Die mensdom moet besef dat die wiel draai en die skuldige sal altyd gevang word al neem die jare. Hierdie jongman het sy eie lewe verwoes. Sterkte vir al die ouers want vir nie een van hulle moet dit lekker wees nie. Maak nie saak of jou kind skuldig of onskuldig is nie.
kinders moet kinders wees Verhoudings en sosiale media moet ten alle tye dopgehou word Die duiwel is lustig en die kindertjies se geloof nie meer so sterk soos altyd want daar is te veel onheil aan die broei
Hierdie "slimfone" en "sosiale media" van vandag en ons kinders wat blootgestel word aan al hierdie aaklige dinge van die wereld….. Dit is so sleg. Twee pragtige kinders het hulle lewens verloor en absoluut niks gaan hulle terug bring nie. Ongeag of sy nou 'n ander kerel gehad het of wat ookal sy gedoen het, regverdig nie wat hierdie seun aan hulle gedoen het nie. As ek maar net dink wat ons nie alles gedoen het toe ons Hoërskool tref nie…. Enige vorm van obsessiewe jaloesie moet maar ernstig aanskou word.
Ek het op 'n stadium gedurende die onderskoek gedink dat Xander die waarheid kon praat en dat Brandon dalk die moordenaar kon wees, die uiteinde het die teendeel bewys en geregtigheid het geskied. Sterkte aan die ouers van die kinders wat vermoor is en mag Xander die straf kry wat hom toekom. Al word jy vergewe, moet jy nog steeds jou straf uit dien.